**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 17.01.2025, ora 08.00 – 18.01.2025, ora 08.00**

**I. SITUAŢIA HIDRO-METEOROLOGICĂ**

**1. Situația și prognoza hidrologică pe râurile interioare şi Dunăre din 18.01.2025, ora 07.00**

**RÂURI**

**Debitele au fost relativ staționare, exceptând râurile din bazinele hidrografice Crişul Negru, Crişul Alb, cursul mijlociu şi inferior al Mureşului şi cursul inferior al Someşului, unde au fost în scădere.**

**Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Suceava, Moldova, Bistrița, Trotuş, Putna, bazinele superioare ale Someșului Mare, pe cursul mijlociu al Siretului, cursul superior al Prutului și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Negru, Crișul Alb, Timiș, Moravița, Nera, Cerna, Bârlad, Jijia, pe afluenții din bazinul superior şi inferior al Jiului, bazinul superior al Argeşului și pe unii afluenți din bazinul Oltului.**

**Formațiunile de gheață (gheață la maluri, pod de gheață, năboi, izolat sloiuri) prezente pe râurile din zonele de deal și munte, au fost în extindere și intensificare.**

**Nivelurile pe râuri la stațiile hidrometrice se situează sub COTELE DE ATENȚIE.**

**Debitele vor fi relativ staționare, exceptând râurile din bazinele hidrografice Crişul Negru, Crişul Alb şi cursurile inferioare ale Someşului şi Mureşului, unde vor fi în scădere.**

**Formațiunile de gheață (gheață la maluri, pod de gheață, năboi, izolat sloiuri) existente, vor fi în extindere și intensificare pe râurile din nordul și centrul țării, iar pe celelalte se vor menține fără modificări importante.**

**Nivelurile pe râuri la stațiile hidrometrice se vor situa sub COTELE DE ATENȚIE.**

**DUNĂRE**

**Debitul la intrarea în țară (secțiunea Baziaș) în intervalul 17 – 18.01.2025 a fost în scădere, având valoarea de 6100 m3/s, peste media multianuală a lunii ianuarie (4950 m3/s).**

**În aval de Porţile de Fier debitele au fost în scădere pe sectorul Gruia - Calafat și în creștere pe sectorul Bechet – Tulcea.**

**Debitul la intrarea în țară (secțiunea Baziaș) va fi în scădere (5900 m3/s).**

**În aval de Porţile de Fier debitele vor fi în scădere pe sectorul Gruia – Zimnicea și în creștere pe sectorul Giurgiu – Tulcea.**

**2. Situația meteorologică în intervalul 17.01.2025, ora 08.00 – 18.01.2025, ora 06.00**

**ÎN ŢARĂ**

**Valorile termice diurne au crescut față de intervalul anterior în sudul și estul țării, chiar semnificativ în nordul și centrul Moldovei, nord-vestul Munteniei și Carpații Meridionali și s-au situat peste mediile climatologice, iar în regiunile intracarpatice acestea s-au menținut sub cele normale pentru această dată. În zonele joase din Banat, Crișana, Maramureș și Transilvania nebulozitatea stratiformă a fost persistentă, pe alocuri s-a semnalat ceață cu depunere de chiciură și izolat a fulguit. În rest, cerul a fost mai mult senin, cu înnorări temporare în regiunile estice, iar în jumătatea de nord a Moldovei, trecător, ziua a plouat slab. Vântul a suflat slab și moderat, cu unele intensificări în nord-estul, sud-estul și sud-vestul țării, precum și în Carpații Orientali. Stratul de zăpadă s-a menținut la munte și la ora 20 măsura -în platformele stațiilor meteorologice- până la 85 cm în Munții Vrancei și pe arii restrânse în dealurile Crișanei (până la 5 cm) și în Transilvania (până la 2 cm). Temperaturile maxime s-au încadrat între -4 grade la Oravița și Reșița și 12 grade la Botoșani, Câmpina, Târgoviște și Câmpulung, iar la ora 06 temperatura aerului avea valori cuprinse între -9 grade la Petroșani și 5 grade la Suceava. Observație - de ieri, de la ora 06, au fost emise 2 atenționări cod galben pentru fenomene meteorologice periculoase imediate, 1 de către SRPV Sibiu și 1 de către SRPV Cluj-Napoca.**

**LA BUCUREŞTI**

**Vremea s-a menținut frumoasă, iar valorile termice diurne s-au situat peste cele specifice datei. Cerul a fost mai mult senin, iar vântul a suflat slab și moderat. Temperatura maximă a fost de 7 grade, iar la ora 06 se înregistrau -3 grade la Filaret și Băneasa și -2 grade la Afumați.**

**3. Prognoza meteorologică în intervalul 18.01.2025, ora 08.00 – 19.01.2025, ora 08.00**

**ÎN ŢARĂ**

**În zonele joase din regiunile intracarpatice, vremea va fi predominant închisă, local cu ceață, pe alocuri persistentă și izolat vor fi posibile fulguieli sau burniță, ce pot favoriza în funcție de condițiile locale apariția de ghețuș. În restul teritoriului, cerul va fi mai mult senin, exceptând Moldova și Dobrogea, unde temporar vor fi înnorări. Vântul va sufla slab și moderat, cu ușoare intensificări în est, nord-est și pe crestele Carpaților de Curbură. Temperaturile maxime se vor situa între 2 și 10 grade, mai ridicate în zonele submontane și deluroase din sud și est, dar și mai scăzute în zonele cu ceață persistentă. Minimele termice vor fi cuprinse în general între -8 și 0 grade.**

**LA BUCUREŞTI**

**Vremea se va menține frumoasă, cu valorile termice diurne peste cele obișnuite perioadei. Cerul va fi mai mult senin, iar vântul va sufla slab până la moderat. Temperatura maximă va fi de 6...8 grade, iar cea minimă de -5...-2 grade.**

**II. CALITATEA APELOR**

**Nu s-au înregistrat evenimente deosebite.**

**III. CALITATEA MEDIULUI**

**1. În domeniul aerului**

**Agenția pentru Protecția Mediului Dâmbovița informează despre producerea, în data de 17.01.2025, ora 11.42, unui incendiu in care ard cca. 7 tone deseuri menajere depozitate ilegal pe o suprafata de aprox 500 mp pe raza localității Mavrodin, oraș Răcari, județul Dâmbovița. Incendiul se manifestă cu degajări mari de fum în atmosferă. Nu au fost efectuate măsurători de calitate a aerului. ISU Dâmbovița acționează pentru stingerea incendiului. Vom reveni cu informații suplimentare.**

**Agenţia Naţională pentru Protecţia Mediului informează că, din rezultatele analizelor efectuate în data de 16.01.2025, în cadrul Reţelei Naţionale de Monitorizare nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiile: B-15, B-23 (Mun Bucuresti), BV-2, BV-3, BV-5, BV-6 (Jud Brasov), BC-1, BC-3 (jud Bacau), IS-3, IS-6 (jud Iasi), NT-3 (jud Neamt), CJ-2, CJ-3, CJ-4, CJ-5 (jud Cluj), MM-6 (jud Maramures), CT-1, CT-7 (jud Constanta), DJ-1, DJ-5 (judetul Dolj), GJ-3 (jud Gorj), MH-1 (jud Mehedinti).**

**2. În domeniul solului și vegetației**

**Administrația Rezervației Biosferei Delta Dunării informează despre producerea, în data de 17.01.2025, ora 15.00, unui incendiu de vegetatie uscata (stuf, papura, rogoz), in zona inundabila, pe raza UAT Sulina, zona lac Rosu-partea de nord, județul Tulcea. Vom reveni cu informatii suplimentare.**

**3. În domeniul supravegherii radioactivităţii mediului**

**Nu s-au înregistrat evenimente deosebite.**

**4. În municipiul Bucureşti**

**Nu s-au înregistrat evenimente deosebite.**

**DIRECȚIA COMUNICARE ȘI DIGITALIZARE**